Lí Chín-chhiong

**Lí Chín-chhiong** (), sī Tâi-oân ê ​chit-gia̍p iá-kiû soán-chhiú, siú-pī ūi-tì sī tâu-chhiú, phian-miâ "Siáu-lí hui-to", bo̍k-chiân tī Tiong-hôa Chit-pāng Tiong-sìn Hiaⁿ-tī hāu-le̍k, chìn-chêng sī Bí-kok Chit-pāng Cleveland Ìn-tē-an-lâng, Ji̍t-pún Chit-pāng Kî-gio̍k Se-bú Sai ê soán-chhiú.

2013 nî 7 goe̍h 11 ji̍p-khì Tāi-liân-bêng, sī tē-9-ūi peh khì--lí Tāi-liân-bêng ê Tâi-oân soán-chhiú, Cleveland Ìn-tē-an-lâng tūi-sú lāi-té thâu-chi̍t-ūi Tâi-oân kiû-oân, tńg--khì kàu Tâi-oân ka-ji̍p Tiong-sìn Hiaⁿ-tī liáu-āu, in-ūi tâu-kiû sêng-chek iu-ī, só͘-í kiû-thoân koat-tēng hō͘ i tam-jīm chiong-kiat-chiá ê ūi-tì.

## Seng-gâi
Lí Chín-chhiong seⁿ tī Phêⁿ-ô͘-koān Ô͘-sai-hiong lêng-mn̂g-chhun, sī chhù-lāi ê tōa-kiáⁿ. In tau sī tan-chhin ka-têng, 3-hòe ê sî pē-bú lī-hun, i a-bú kah a-má kā i kah sió-tī chhōa tōa-hàn.

Chū kok-sió khai-sí tio̍h bat chiap-siū kòe ngē-sek iá-kiû ê hùn-liān, āu--lâi khì-kàu Pîn-tong-koān Pîn-tong Ko-tiong chheng-pāng-tūi chhek-chhì, tī hit-tang-chūn ê kàu-liān Lîm Séng-giân koan-chhat liáu-āu, kā i la̍p-ji̍p iá-kiû-tūi pôe-ióng. Tī sêng-pāng ê Lí Chín-chhiong siōng-kín ê kiû-sok thang kàu 152km/h, pēng-chhiáⁿ tī tha̍k Tâi-pak Thé-īⁿ kî-kan bat ji̍p-soán sêng-pāng kok-ka tāi-piáu-tūi kúi-nā-pái.

2008 nî chham-ka Hô-lân chú-pān ê Ha-liân-poe kah Pak-kiaⁿ Ò-ūnbat nn̄g-pái bīn-tùi Kó͘-pa Sêng-pāng-tūi sian-hoat chú-tâu, lóng ē-tàng hong-só Kó͘-pa táⁿ-sòaⁿ, sui-jiân bô thè Tâi-oân tit-tio̍h sèng-lī, m̄-koh i ê si̍t-le̍k mā siū-tio̍h koan-chù.

### Bí-kok Chit-pāng
2008 nî 9 goe̍h, Cleveland Ìn-tē-an-lâng í 40.5-bān Bí-kim chhiam-iok-kim ê Sió-liân-bêng ha̍p-iok kā Lí Chín-chhiong chhiam--lo̍h-lâi.

2012 nî 6 goe̍h, chìn-hêng chhiú-su̍t liáu-āu tián-khui ho̍k-kiān. 11 goe̍h, kiû-thoân ūi-tio̍h pī-bián i hō͘ kî-thaⁿ kiû-tūi iōng kui-chek 5 soán-siù ê hong-sek soán-cháu, kā i khǹg ji̍p-khì 40-lâng ê pó-hō͘ miâ-toaⁿ lāi-té.

2013 nî 7 goe̍h 11, Lí Chín-chhiong khí--lih Tāi-liân-bêng. 7 goe̍h 15, tī tùi-chiàn Kham-sat-su-chhī Hông-ka ê pí-sài lāi té-thâu chi̍t-pái tī Tāi-liân-bêng chiūⁿ-tiûⁿ, tiong-kè 1.1-kio̍k, bô an-táⁿ, bô sit-hun, bóe--á 6:4 phah-pāi Hông-ka, Lí Chín-chhiong bû-koan sèng-pāi. M̄-koh kòe bô gōa-kú sûi tī 7 goe̍h 23 hŏng pàng lo̍h-khì 3A. 9 goe̍h 4 hō in-ūi Tāi-liân-bêng khok-pian, koh-chi̍t-pái khí--lih Tāi-liân-bêng. 9 goe̍h 11 tùi-chiàn Kham-sat-su-chhī Hông-ka 7-kio̍k chiūⁿ-tiûⁿ, tiong-kè 1-kio̍k sit 1-hun,  hŏng khà-chhut 2-ki an-táⁿ, bô pó-sàng bô săn-sín. Ìn-tē-an-lâng-tūi lo̍h-bóe í 3:6 su hō͘ Hông-ka. Tī 2013 nî kiû-kì, Lí Chín-chhiong tī Tāi-liân-bêng lóng-chóng chhut-sài 8-tiûⁿ, tâu 4.1-kio̍k sàng-chhut 4-pái săn-sín hŏng phah-chhut 4-ki an-táⁿ sit 3-hun, kî-tiong ū 2-hun chū-chek-hun, hông-gū-lu̍t 4.15.

2014 nî 9 goe̍h 5 hō bīn-tùi Chi-ka-ko Pe̍h Boe̍h-á, 10-kio̍k téng-pòaⁿ chiūⁿ-tiûⁿ kiù-oān, siú--lo̍h-lâi liáu-āu khò tūi-iú ê chài-kiàn an-táⁿ tit-tio̍h kò-jîn seng-gâi thâu-chi̍t-tiûⁿ Tāi-liân-bêng ê sèng-tâu. Chit-tang i chhut-sài 37-tiûⁿ tâu 28-kio̍k sàng-chhut 26-pái săn-sín, ū 14-hun chū-chek-hun, hông-gū-lu̍t 4.50.

### Ji̍t-pún Chit-pāng
2015 nî kiû-kì kiat-sok liáu-āu, Ìn-tē-an-lâng-tūi kā ha̍p-iok bē hō͘ Kî-gio̍k Se-bú Sai, 11 goe̍h 27, Lí Chín-chhiong ka-bêng Se-bú, cháu-khì Ji̍t-pún Chit-pāng. Tī 2016 nî, Lí Chín-chhiong kan-na tī it-kun chhut-sài 18-tiûⁿ, hông-gū-lu̍t 6.46. 2016 nî 11 goe̍h 1 hō, Se-bú Sai koat-tēng mài sio̍k-iok, Lí Chín-chiong chiâⁿ-chò chū-iû kiû-oân. Tńg--khì Tâi-oân liáu-āu, tī Hù-pang Hān-chiòng chìn-hêng chū-chú hùn-liān.

### Tńg--khì Bí-kok Chit-pāng
2016 nî 12 goe̍h 23, Lí Chín-chhiong kah Kho-lô-lá-to Lo̍k-ki chhiam--loeh pau-hâm Tāi-liân-bêng chhun-hùn iau-chhiáⁿ ê Sió-liân-bêng ha̍p-iok, tān-sī 2017 nî i ê 3A sêng-chek bô hó, só͘-í kan-na tī Sió-liân-bêng niā-niā.

2018 nî 1 goe̍h 31, Lí Chín-chhiong kah Lo̍k-sam-ki Dodgers chhiam--loeh pau-hâm Tāi-liân-bêng chhun-hùn iau-chhiáⁿ ê Sió-liân-bêng ha̍p-iok, ké-sio̍k phah-piàⁿ beh tńg--khì Tāi-liân-bêng.

2018 nî 6 goe̍h 4 hō, sui-jiân chit-tang i tī 3A tâu-chhut hó sêng-chek, tān-sī Lí Chín-chhiong hêng-sú ha̍p-iok lāi-té ê thoat-cháu tiâu-khoán, chèng-sek hō͘ Dodgers sek-chhut, Lí Chín-chhiong tńg--khì Tâi-oân chham-ka hit-tang ê Tiong-chit soán-siù-hōe.

### Tiong-hôa Chit-pāng
2018 nî 7 goe̍h 2 hō, tī soán-siù ē téng-koân hō͘ Tiong-sìn Hiaⁿ-tī í tē-1-lûn tē-3-ūi soán ji̍p-khì, 7 goe̍h 10 hō, Tiong-sìn Hiaⁿ-tī soan-pò͘ í 3-tang-pòaⁿ, goe̍h-sin 62-bān, ta̍k-nî koh ū siōng-chē 100-bān kho͘ ê kek-lē chióng-kim, chóng-kè-ta̍t siōng-koân thang kàu 3,004-bān ê ho̍k-sò͘-nî ha̍p-iok kā i chhiam--lo̍h-lâi. Tiong-sìn Hiaⁿ-tī chóng-kàu-liān  mā piáu-sī: "Lí Chín-chhiong sī kin-nî soán-siù-hōe lāi-té siōng-hó--ê tâu-chhiú, soán-te̍k i m̄-sī siuⁿ khùn-lân ê koat-tēng, jî-chhiáⁿ mā in-ūi i keng-giām hong-hù koh ū tiong-kè, āu-oān ê keng-giām, nā bô ì-gōa ē kā chiong-kiat-chiá ê ūi-tì kau-hō͘ i."

Lí Chín-chhiong soán-te̍k ê pōe-hō sī 34-hō, goân-in sī kám-liām Se-bú Sai sî-tāi Hêng-tiân Kiú-chek () kàu-liān ê chiàu-kò͘, só͘-í soán-te̍k chhēng Hêng-tiân kàu-liān kòe-khì tī Hiaⁿ-tī hāu-le̍k ê sî chhēng--ê 34-hō.

2018 nî 7 goe̍h 25 oân-sêng Tiong-chit chho͘-teng-pán, āu-oān 1-kio̍k bô sit-hun tit-tio̍h sèng-tâu kah tan-tiûⁿ MVP, lo̍h-bóe Hiaⁿ-tī í 5:3 phah-pāi Lamigo Thô-oân, Hiaⁿ-tī chóng-kàu-liān Syder mā kā i o-ló.

Sai-tūi chóng-kàu-liān N̂g Kam-lîm piáu-sī, Lí Chín-chhiong m̄-nā ti̍t-kiû sok-tō͘ kín, chhu-kiû, sìn-khah chhut-chiú liáu-āu ē cháu-khì pún-lúi-pán nn̄g-pêng, in-ūi choán-sok kín, chiok òaⁿ chiah ē piàn-hòa, tī Tiong-chit sī chiok-koân--ê chúi-chún. N̂g Kam-lîm mā kóng Tiong-chit siàu-liân ê táⁿ-chiá ū ki-hōe tùi-koat Lí Chín-chhiong sī hó--ê tāi-chì, tùi táⁿ-kek it-tēng ē ū pang-chō͘.

## Chit-pāng Seng-gâi Sêng-chek
### Bí-kok Chit-pāng

### Ji̍t-pún Chit-pāng

### Tiong-hôa Chit-pāng

## Koh khòaⁿ
* Tâi-oân chhut-sì Tāi-liân-bêng soán-chhiú lia̍t-toaⁿ
* lú-Bí iá-kiû soán-chhiú

## Chham-khó Chu-liāu

## Gōa-pō͘ Liân-kiat